ประธานกลต.รับจิ๊บ
เงินเดือน5หมื่น-เบี้ยประชุมครั้งละ2.5หมื่นรวมทั้งปีได้ไม่ถึง1ล้าน
7 เม.ย. 2555

เงินเดือน5หมื่น-เบี้ยประชุมครั้งละ2.5หมื่นรวมทั้งปีได้ไม่ถึง1ล้าน
อึ้ง! ประธาน ก.ล.ต.รับเงินเดือนเบี้ยประชุมปีละไม่ถึง 1 ล้านบาท ปี 2554 สำนักงานมีกำไร 308 ล้านบาท พุ่งขึ้น 183% 
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้เปิดเผยถึงผลตอบแทนของคณะกรรมการและผู้บริหารในรายงานประจำปี 2554 พบว่า ประธานกรรมการ ก.ล.ต.ได้รับเงินเดือนเดือนละ 5 หมื่นบาท และเบี้ยประชุมอีกครั้งละ 2.5 หมื่นบาท 
ทั้งนี้ คณะกรรมการ ก.ล.ต.มีการประชุมเป็นประจำอย่างน้อยเดือนละ 1 ครั้ง ซึ่งในปี 2554 มีการประชุมทั้งหมด 13 ครั้ง โดยประธานกรรมการ นายวิจิตร สุพินิจ ดำรงตำแหน่งถึงวันที่ 2 มิ.ย. เข้าร่วมประชุม 5 ครั้ง จากที่กำหนดจำนวน 6 ครั้ง และ น.ส.นวพร เรืองสกุล ดำรงตำแหน่งตั้งแต่วันที่ 14 ก.ค. เข้าร่วมประชุมทุกครั้งจากที่กำหนด 7 ครั้ง
“ในปี 2554 ประธานกรรมการ ก.ล.ต.ได้รับเงินเดือนรวม 6 แสนบาท และหากนับการประชุม 13 ครั้ง จะได้เบี้ยประชุมเป็นเงิน 3.25 แสนบาท รวมผลตอบแทนทั้งสิ้น 9.25 แสนบาท”




 
ทั้งนี้ นายชัยเกษม นิติสิริ อดีตอัยการสูงสุด จะเข้ารับตำแหน่งประธานกรรมการ ก.ล.ต.ตั้งแต่วันที่ 29 เม.ย.นี้เป็นต้นไป 
สำหรับผู้บริหารระดับสูงของ ก.ล.ต. ประกอบด้วย เลขาธิการ รองเลขาธิการ และผู้ช่วยเลขาธิการ รวม 9 ราย ได้รับผลประโยชน์ตอบแทนรายเดือน ซึ่งรวมถึงเงินเดือน กองทุนสำรองเลี้ยงชีพ และอื่นๆ เป็นเงินรวมทั้งสิ้น 50.3 ล้านบาท 
ในปี 2554 สำนักงานมีค่าใช้จ่ายด้านค่าตอบแทนกรรมการและผู้บริหารจำนวน 72 ล้านบาท เพิ่มขึ้นเล็กน้อย 4.79% ส่วนค่าใช้จ่ายเกี่ยวกับพนักงานและลูกจ้าง จำนวน 519 ล้านบาท เพิ่มขึ้น 14% เทียบกับปี 2553 จำนวน 454 ล้านบาท โดยมีพนักงานทั้งหมด 424 คน และลูกจ้างอีก 16 คน 
ในส่วนประโยชน์ตอบแทนของคณะกรรมการ พ.ร.บ.หลักทรัพย์และตลาดหลักทรัพย์ มีบทบัญญัติเกี่ยวกับประโยชน์ตอบแทน โดยคณะกรรมการ ก.ล.ต.ได้รับประโยชน์ตอบแทนตามที่ รมว.คลัง กำหนด สำหรับคณะกรรมการกำกับตลาดทุนได้รับตามที่คณะกรรมการ ก.ล.ต.กำหนด ซึ่งเป็นไปตามข้อกฎหมาย ทั้งนี้มีเลขาธิการ ก.ล.ต.เป็นประธาน
ส่วนค่าตอบแทนของคณะกรรมการตรวจสอบนั้นคณะกรรมการ ก.ล.ต.เป็นผู้กำหนด โดยให้สอดคล้องกับหลักเกณฑ์และแนวทางปฏิบัติของคณะกรรมการตรวจสอบในรัฐวิสาหกิจที่กระทรวงการคลังกำหนด
ทางด้านผลการดำเนินงานของสำนักงาน ก.ล.ต. ในปี 2554 มีรายได้สูงกว่าค่าใช้จ่ายจากการดำเนินงาน 308.22 ล้านบาท เพิ่มขึ้น 199.31 ล้านบาท หรือเพิ่มขึ้น 183% เทียบกับปี 2553 ที่ทำได้จำนวน 108.91 ล้านบาท 
ในปี 2554 ก.ล.ต.มีรายได้รวม 1,065 ล้านบาท เติบโต 32.79% เทียบกับปี 2553 จำนวน 802 ล้านบาท ขณะที่มีค่าใช้จ่ายในการดำเนินงานรวม 756 ล้านบาท เพิ่มขึ้นเพียง 9.09% เทียบกับจำนวน 693 ล้านบาท ในปี 2553 
รายได้ที่เพิ่มขึ้นมาจากค่าธรรมเนียมจำนวน 531 ล้านบาท เติบโต 20% รายได้จากเงินลงทุน 223 ล้านบาท เพิ่มขึ้น 25% เทียบกับจำนวน 178 ล้านบาท และมีรายได้เงินอุดหนุนจากตลาดหลักทรัพย์แห่งประเทศไทยมากถึง 300 ล้านบาท เทียบกับปี 2553 จำนวน 177 ล้านบาท เพิ่มขึ้นถึง 69% 
ในปี 2554 สำนักงานมีสินทรัพย์ 5,070 ล้านบาท เติบโต 7.46% เทียบกับปี 2553 ที่มีจำนวน 4,718 ล้านบาท แม้ว่ามีสินทรัพย์หมุนเวียนเพิ่มขึ้น 16.41% เป็น 4,226 ล้านบาท แต่สินทรัพย์ไม่หมุนเวียนลดลง 26% เหลือจำนวน 804 ล้านบาท เพราะไม่มีเงินลงทุนระยะยาว 300 ล้านบาท เหมือนในปี 2553